b'\n_START_ARTICLE_\nSelektyvieji serotonino reabsorbcijos inhibitoriai\n_START_PARAGRAPH_\nSelektyvieji serotonino reabsorbcijos inhibitoriai, SSRI (angli\xc5\xa1ko pavadinimo \xe2\x80\x9eSelective serotonin reuptake inhibitor\xe2\x80\x9c abreviat\xc5\xabra) \xe2\x80\x93 grup\xc4\x97 antidepresant\xc5\xb3, nerimo, asmenyb\xc4\x97s sutrikimus \xc5\xa1alinan\xc4\x8di\xc5\xb3 vaist\xc5\xb3, toki\xc5\xb3, kaip fluoksetinas, dapoksetinas, sertralinas. Nors SSRI nepageidaujam\xc5\xb3 pa\xc5\xa1alini\xc5\xb3 poveiki\xc5\xb3 tyrimas niekada nebuvo nutr\xc5\xabk\xc4\x99s, visuomen\xc4\x97je netyla diskusijos j\xc5\xb3 naudingumo tema. Visgi naujausias ir did\xc5\xbeiausias antidepresant\xc5\xb3 tyrimas, publikuotas presti\xc5\xbeiniame "The Lancet" \xc5\xbeurnale, kuris apibendrino vir\xc5\xa1 100 t\xc5\xabkstan\xc4\x8di\xc5\xb3 \xc5\xbemoni\xc5\xb3 duomenis ai\xc5\xa1kiai \xc4\xafrod\xc4\x97, jog visi iki vieno antidepresantai yra veiksmingi, veikia geriau nei placebo, tarpusavyje labiausiai skiriasi \xc5\xa1alutiniais poveikiais.  Tyrimo autoriai tikisi, jog \xc5\xa1is tyrimas kart\xc4\x85 ir visiems laikams u\xc5\xbekirs keli\xc4\x85 tolimesn\xc4\x97ms abejon\xc4\x97ms d\xc4\x97l vaist\xc5\xb3 veiksmingumo ir kad daugiau nei vienam pacientui neteks kent\xc4\x97ti negaunant efektyvaus ir \xc4\xafrodyto gydymo.\n_START_SECTION_\nVeikimo mechanizmas\n_START_PARAGRAPH_\nSignalas tarp dviej\xc5\xb3 nervini\xc5\xb3 l\xc4\x85steli\xc5\xb3 sinapse perduodamas neuromediatoriais. Kai siun\xc4\x8dian\xc4\x8dioji l\xc4\x85stel\xc4\x97 \xc4\xaf sinapsin\xc4\xaf ply\xc5\xa1\xc4\xaf i\xc5\xa1skiria mediatorius, priiman\xc4\x8diosios l\xc4\x85stel\xc4\x97s receptoriai aptinka konkretaus mediatoriaus buvim\xc4\x85 ir siun\xc4\x8dia signal\xc4\x85 tolyn. Tuo tarpu mediatorius atsijungia nuo priiman\xc4\x8dios l\xc4\x85stel\xc4\x97s ir sugr\xc4\x85\xc5\xbeinamas \xc4\xaf siun\xc4\x8dian\xc4\x8di\xc4\x85j\xc4\x85 l\xc4\x85stel\xc4\x99. \xc4\x8cia ir pasirei\xc5\xa1kia serotonino reabsorbcijos inhibitoriai, kurie inhibituoja (o priklausomai nuo koncentracijos gali ir blokuoti) mediatoriaus absorbcij\xc4\x85 \xc4\xaf siun\xc4\x8dian\xc4\x8di\xc4\x85j\xc4\x85 l\xc4\x85stel\xc4\x99. Neabsorbuotas siun\xc4\x8dian\xc4\x8diojoje l\xc4\x85stel\xc4\x97je serotoninas pasilieka sinapsiniame ply\xc5\xa1yje ir veikia receptorius pakartotinai (serotonino koncentracija s\xc4\x85lyginai did\xc4\x97ja). Manoma, kad su serotonino kiekio patologiniais poky\xc4\x8diais susij\xc4\x99 nuotaikos poky\xc4\x8diai, nerimas, depresija, \xc5\xa1izofrenija, anhedonija._NEWLINE_Skirtingai nuo triciklini\xc5\xb3 antidepresant\xc5\xb3 (TCA), dauguma SSRI preparat\xc5\xb3 \xc5\xbeenkliai veikia tik serotonino, bet ne kit\xc5\xb3 neuromediatori\xc5\xb3 koncentracijos pokyt\xc4\xaf (i\xc5\xa1imtis: fluoksetinas), tod\xc4\x97l paprastai laikomi saugesniais. Nors n\xc4\x97ra ry\xc5\xa1kaus efektyvum\xc5\xb3 skirtumo tarp SSRI ir TCA, kurie buvo naudojami prie\xc5\xa1 atsirandant SSRI, bet SSRI toksin\xc4\x97 doz\xc4\x97 yra didesn\xc4\x97, tod\xc4\x97l sud\xc4\x97tinga jais piktnaud\xc5\xbeiauti, norint nusi\xc5\xbeudyti, be to, jiems atsiradus buvo manoma, kad SSRI turi ma\xc5\xbeiau ir \xc5\xa1velnesni\xc5\xb3 \xc5\xa1alutini\xc5\xb3 poveiki\xc5\xb3.'